Ansøgninger om julehjælp vælter ind hos hjælpeorganisationer. Det er status efter en rundringning til de nordjyske organisationer. Stort set alle humanitære foreninger melder om stigende interesse for at modtage hjælp til jul. - På nuværende tidspunkt har vi allerede flere ansøgninger end sidste år, hvor vi havde rekordmange ansøgninger, siger Ulla Britt Jacobsen, administrator for julehjælpen, Blå Kors. Det er trist at se der er så mange, der har brug for hjælp, siger hun. Det sker samtidig med at hjælpeorganisationerne mærker konsekvenserne af, at landets genbrugsbutikker holdt lukket en periode efter 11. marts, hvor statsministeren holdt  pressemøde til nationen. Lukningen slår igennem på regnskabet, og for hvad vi kan gøre fremadrettet. Når de penge ikke er i kassen, så går det ud over julehjælpen, siger Thomas Røddik Korneliussen, kommunikationschef ved Blå Kors. Hos Dansk Julehjælp forventer man også markant højere antal ansøgere, da man oplever at mange familier er sendt ud i fattigdom grundet Covid-19 pandemien. Og hos Blå Kors har man siden organisationen åbnede op for ansøgninger den 1. november modtaget 5.700 søgt om julehjælp, og der er kun økonomi til at hjælpe 1.100 familier. - Når man ved, hvor meget det betyder for familier, der har søgt om julehjælp, så gør det ondt i hjertet at det ser ud til at vi skal give afslag på mange ansøgere, siger Ulla Britt Jacobsen, Blå Kors. ​ ​​ Julehjælp gør en forskel ​Tina Porse fra Brovst ved, at julehjælp gør en kæmpe forskel. Hun opfordrer også andre til at søge, da den var med til at redde hendes jul, da hun var blevet skilt og stod alene med fire børn juleaften. - Hjælp betyder, at man kan holde en anstændig jul med dejlig julemad og gaver, siger hun, og håber mange vil støtte julehjælp. Covid-19 giver røde tal på bundlinjen Covid-19 har været udfordrende for økonomien, lyder det samstemmende fra hjælpeorganisationerne i Nordjylland. - Vi har mistet 32 millioner kroner, fortæller Jeanette Ellen Bauer, kommunikationschef hos Kirkens Korshær. Det  er manglende indtægter fra genbrugsbutikker under nedlukning, der sætter tydelige spor, fortæller hun, og det kan akut- og hjælpepakker ikke råde bod på. Der mangler fortsat 10 millioner kroner, og der har ikke været midler til at gemme til julehjælp. Pengene plejer at sidde løsere, når vi nærmer os jul På gågaden i Aalborg har Frelsens Hær haft en soldat til at stå uden for Salling siden 1974.- Siden 1. november er der samlet 8.000 kroner ind af vores soldat Eva, fortæller Kurt Skjønnemand, major hos Frelsens Hær i Aalborg . - Hun har fortalt mig, at det er fornuftigt på dette tidspunkt, og at pengene heldigvis plejer at sidde løsere, når julen nærmer sig.  Og det bliver der brug for i år, hvis vi skal imødekomme de mange ansøgninger, der allerede er kommet nu, siger majoren fra Frelsens Hær i Aalborg. Hos Dansk Folkehjælp håber man også på, at mange danskere vil give penge til julehjælp. - Vi oplever et stort antal familier i Danmark, der er skubbet ud på kanten på grund af arbejdsløshed, livskriser og senest coronakrisen, skriver Dansk Folkehjælp  i en pressemeddelse. I 2019 fik organisationen mere end 45.000 henvendelser fra enlige forsørgere. I år frygter man, at tallet bliver langt højere.

Opsummering:
Nedlukning af genbrugsbutikker har forvoldt et stort økonomisk tab og kan få mærkbare konsekvenser for julehjælpen i år.